متلازمة ستوكهولم

**متلازمة ستوكهولم** (بالانجليزى: Stockholm syndrome) هى ظاهره نفسيه بتصيب الفرد لما يتعاطف أو يتعاون مع عدوه أو مع حد أساء ليه بأي شكل، أو يظهر شوية علامات ولاء ليه، زي إن المخطوف يتعاطف مع الخاطف. وبتتسمى كمان رابطة الاسر أو الخطف، واشتهرت سنة 1973، وبيظهر فيها إن الرهينه أو الاسيره بتتعاطف وبيبقى عندها مشاعر ايجابيه تجاه الخاطف أو الاسر، وده ممكن يوصل إنها تدافع عنه وتتضامن معاه. المشاعر دى غالبا بتكون غير منطقيه وغير عقلانيه، لان الضحيه بتبقى في خطر، لكنها بتفهم غلط إن عدم الأذى من المعتدى ده نوع من الرحمه. واتسجل فى ملفات الشرطة إن حوالى 8% من حالات الرهائن بيظهر عندهم متلازمة ستوكهولم.

ويمكن اعتبار متلازمة ستوكهولم نوع من الارتباط اللى ليه علاقه بالصدمه، ومش لازم يكون فيه خطف حرفيا، ده ترابط عاطفى قوى بيتكون بين شخصين، واحد فيهم بيضايق ويؤذي ويهدد ويخوف التانى بشكل متقطع.

فيه فرضية بتفسر السلوك ده، بتقول إن الارتباط ده رد فعل للصدمه، وإن الشخص بيتحول لضحيه. فالتعاطف مع المعتدى بيكون وسيله للدفاع عن النفس. يعني الضحية لما تقتنع بأفكار وقيم المعتدى، ساعتها مش هتشوف أفعاله كتهديد أو تخويف وأحيانا الناس بتسميها غلط متلازمة هلسنكى. واتسمت الحالة دى متلازمة ستوكهولم نسبة لحادثه حصلت فى ستوكهولم فى السويد، لما لصوص سرقوا بنك اسمه كريديتبانكين سنة 1973، وخدوا موظفين رهائن لمدة 6 أيام. وخلال الفترة دى، الرهائن بدأوا يتعاطفوا مع الجناه، وبعد ما خرجوا فضلوا يدافعوا عنهم.

## السمات العامة والاعراض
لكل متلازمه اعراض وسلوكيات بتميزها، وبما إن مفيش اتفاق على قائمه كامله من الاعراض عشان اختلاف اراء الباحثين والمتخصصين، ففيه شوية علامات لازم تبقى موجوده فى متلازمة ستوكهولم زى :

* مشاعر إيجابيه من الضحيه تجاه المعتدى المتسلط
* مشاعر سلبيه من الضحايا تجاه العيله أو الصحاب أو أى حد بيحاول ينقذهم أو يقف جنبهم
* دعم وتأييد لسلوك وتفكير المعتدى
* مشاعر إيجابيه من المعتدى تجاه الضحيه
* سلوكيات فيها مساندة للمعتدى من ناحية الضحيه، وأحيانا بتساعده كمان
* عدم القدره من الضحيه على المشاركه فى أى سلوك ممكن يساعد فى تحرير الضحيه أو فك ارتباطها بيه

## التاريخ
المتلازمه اتسمت باسم مدينة ستوكهولم فى السويد، لما حصلت حادثة سرقة بنك فى شهر أغسطس سنة 1973. وقتها المجرمين احتجزوا موظفين البنك كرهائن لمدة ست أيام، أثناء التفاوض مع السلطات. وخلال الفترة دى، الرهائن بقوا متعاطفين مع الخاطفين، ورفضوا يساعدوا المسؤولين، وكمان دافعوا عنهم بعد ما الأزمه خلصت.

التسمية للحاله دى كانت على ايد نيلز بيجيروت، وهو متخصص فى علم الجريمه والأمراض النفسيه، وكان مستشار نفسى للشرطه وقت الحادثه، وبعدها الاسم انتشر عالميا بسبب الواقعه دى. وفى الأصل، اللي شرح الحاله ووضحها هو فرانك أوكبيرج، وهو أخصائى علم النفس، علشان يساعد فى التعامل مع حالات الرهائن.

## الاسباب
تفسير متلازمة ستوكهولم طبقا لعلم النفس التطورى بيقول إن التعاطف والارتباط مع الخاطف هو حل لمشكلة إن الضحيه بتكون مجبره ومش بايدها حاجه، فبتحاول تتأقلم علشان تحافظ على حياتها وتعيش، وده معروف من زمان جدا.

فمثلا من المشاكل اللى كانت بتقابل الستات فى المجتمعات البدائيه إنهم كانوا ممكن يتخطفوا أو يتأسروا من قبيله تانيه. خطف الستات واغتصابهم وقتل عيالهم الصغيره كان شيء منتشر، والست اللى كانت بتقاوم فى المواقف دى كانت بتعرض حياتها للخطر.

وعلى مدار فترات طويله من التاريخ، الحروب وأخد السبايا كان أمر عادى، وكانت الست الاسيره بتتأقلم وتندمج مع القبيله اللى أسرتها، وكمان ممكن تبقى مخلصه ليهم. والنمط ده لسه معروف عند بعض القبائل البدائيه، وكمان موجود عند بعض الثدييات المتطوره.

ولحد الان فيه أنواع من العلاقات فيها نفس السمات النفسيه دى، زي متلازمة الزوجه اللى بتتعرض للضرب، وكمان فى بعض الممارسات الجنسيه زى الساديه والمازوخيه أو علاقات السيطره والعقاب.

## حالات مشهورة
يوجد حالات من متلازمة ستوكهولم اشتهرت فى وسائل الاعلام منها حالة باتى هيرست وتعتبر من الاكثر شهره بين حالات متلازمة ستوكهولم، وهى بنت من عائله غنيه معروفه اتخطفت فى سنة 1974 لغرض اخذ فديه من اسرتها وبعد شهرين من احتجازها والاعتداء عليها تطوعت بارادتها لمساعدتهم فى عملية سرقه واستمر احتجازها لمدة سنة انضمت خلالها للمجموعه واعتنقت افكارهم وشاركت معاهم فى جرائم السرقه اللى بيعملوها وبعد كده اتقبض عليها وتمت ادانتها واتحكم عليها بالسجن لمدة 35 سنه فى سنة 1975 لكن الحكم اتخفف وأطلق سراحها فى 1979 بعفو رئاسى من الرئيس كارتر ويعتبر سلوكها نموذج لمتلازمة ستوكهولم.

## شوف كمان
* متلازمة ليما

## لينكات برانيه

 
## مصادر